b'\n_START_ARTICLE_\nLille Lord Fauntleroy (TV-serie)\n_START_SECTION_\nHandling\n_START_PARAGRAPH_\nCedric bor sammen med sin mor i Boston p\xc3\xa5 slutten av attenhundretallet. Cedric er bestevenn med jevnaldrende Dick som pusser sko p\xc3\xa5 gata, og herr Hobbs som eier dagligvarebutikken. Han er tilfreds med livet. Men en dag dukker det opp en advokat fra England med nyheter som vil forandre hans liv p\xc3\xa5 en drastisk m\xc3\xa5te. Det viser seg at Cedric er eneste arving til Jarlen av Dorincourt - en styrtrik og mektig adelsmann bosatt i England. Jarlen er hans bestefar og n\xc3\xa5 vil han at Cedric og moren skal flytte fra venner og kjente i USA og sette kursen mot England, der det er meningen at Cedric (som n\xc3\xa5 er blitt Lord Fauntleroy) skal flytte inn p\xc3\xa5 slottet hos jarlen. Til alles overraskelse lar den beryktede gamle mannen seg sjarmere av den lille lorden. Cedric, som viser omsorg for alle og enhver, har til og med mye \xc3\xa5 l\xc3\xa6re sin bestefar. Et sk\xc3\xa5r i gleden er likevel at hans mor ikke f\xc3\xa5r bo p\xc3\xa5 slottet, men er henvist til et lite hus noen kilometer unna._NEWLINE_Forholdene p\xc3\xa5 slottet blir vanskeligere da en ukjent kvinne dukker opp og hevder at hennes s\xc3\xb8nn er den egentlige Lord Fauntleroy.'